**Broj: 711-I-603-P-203-18/20-06-17**

Zagreb, 5. rujna 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Branka Šafrana, zamjenika općinskog načelnika Općine Kloštar Ivanić,** pokrenutom Odlukom Povjerenstva Broj: 711-I-895-P-203/18-02-17 od 30. svibnja 2018.g.,na 61. sjednici, održanoj 5. rujna 2019. g., donosi sljedeću

**ODLUKU**

1. **Istovremenim obnašanjem dužnosti zamjenika općinskog načelnika Općine Kloštar Ivanić i obavljanjem funkcija člana Nadzornog odbora trgovačkog društva Ivaplin d.o.o. u razdoblju od 8. lipnja 2017.g. do 25. veljače 2019.g., dužnosnik Branko Šafran počinio je povredu članka 14. stavka 1. ZSSI-a.**
2. **Za povredu ZSSI-a dužnosniku Branku Šafranu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 6 mjeseci te će se izvršiti u 6 jednakih mjesečnih uzastopnih obroka, svaki u pojedinačnom mjesečnom iznosu od 500,00 kn.**

Obrazloženje

Povjerenstvo je na 12. sjednici, održanoj 30. svibnja 2018.g. pokrenulo postupak za odlučivanje o sukobu interesa protiv dužnosnika Branka Šafrana, zamjenika općinskog načelnika Općine Kloštar Ivanić, zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja funkcije člana Nadzornog odbora trgovačkog društva Ivaplin d.o.o.

Na odluku o pokretanju postupka dužnosnik Branko Šafran dostavio je pisano očitovanje u zakonom propisanom roku. U očitovanju dužnosnik u bitnome navodi da je funkciju člana Nadzornog odbora trgovačkog društva Ivaplin d.o.o. počeo obavljati 23. lipnja 2014.g., dok je dužnost zamjenika općinskog načelnika Općine Kloštar Ivanić započeo obnašati s danom 8. lipnja 2017.g. Dužnosnik navodi da je stupanjem na tu dužnost nastavio bez naknade obavljati funkciju člana Nadzornog odbora trgovačkog društva Ivaplin d.o.o. i to temeljem usmenog tumačenja Povjerenstva o mogućem istovremenom obnašanju navedene dužnosti i volonterskom obavljanju funkcije člana Nadzornog odbora trgovačkog društva Ivaplin d.o.o. bez primanja naknade.

Dužnosnik napominje da je u ispravku izvješća o imovinskom stanju koje je podnio Povjerenstvu u ispravku pogrešno upisao podatak o ostalim prihodima, jer je kod popunjavanja obrasca izvješća smatrao da se radi o prihodima ostvarenima do obnašanja dužnosti zamjenika općinskog načelnika, što se može provjeriti uvidom u računovodstvenu dokumentaciju koja se odnosi na isplatu naknada članovima Nadzornog odbora trgovačkog društva Ivaplin d.o.o. te ističe da će u tom dijelu ispraviti podneseno izvješće.

Dužnosnik nadalje navodi da je u odluci o pokretanju postupka navedeno da će Povjerenstvo utvrditi u kojem je razdoblju dužnosnik obavljao funkciju direktora trgovačkog društva Ivaplin d.o.o. te da li je za obavljanje navedene funkcije primao naknadu i koliko je ista iznosila, pri čemu tvrdi da nikada nije obavljao funkciju direktora trgovačkog društva Ivaplin d.o.o. te navodi da je voljan prestati obavljati funkciju člana Nadzornog odbora trgovačkog društva Ivaplin d.o.o. ukoliko je to suprotno odredbama ZSSI-a.

Na zahtjev Povjerenstva, trgovačko društvo Ivaplin d.o.o. dostavilo je očitovanje pod brojem Ur.broj: DOK 20190204-0003 od 4. veljače 2019.g. u kojem se navodi da je dužnosnik Branko Šafran u razdoblju od lipnja 2017.g. do danas primao naknadu za članstvo u Nadzornom odboru istog trgovačkog društva u ukupnom iznosu od 1.200,00 kn, odnosno 200,00 kn po održanoj sjednici.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i dužnosnik Branko Šafran, povodom obnašanja dužnosti zamjenika općinskog načelnika Općine Kloštar Ivanić, obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi nadzornih odbora trgovačkih društava.

Dužnosnik Branko Šafran je 2. srpnja 2017.g. povodom stupanja na dužnost zamjenika općinskog načelnika Općine Kloštar Ivanić Povjerenstvu podnio izvješće o imovinskom stanju u kojem navodi da istu dužnost obnaša od 8. lipnja 2017.g. te je dana 8. ožujka 2018.g. podnio ispravak izvješća o imovinskom stanju. Dužnosnik navedenu dužnost obnaša u prvom mandatu odnosno u razdoblju 2017.g. – 2021.g.

U izvješću je dužnosnik naveo da dužnost zamjenika općinskog načelnika Općine Kloštar Ivanić obnaša volonterski, bez zasnivanja radnog odnosa, uz primanje volonterske naknade u mjesečnom iznosu od 1.950,00 kn te da ostvaruje prihode u godišnjem iznosu od 600,00 kn od trgovačkog društva Ivaplin d.o.o. u kojem volonterski obavlja funkciju člana Nadzornog odbora od 23. lipnja 2014.g.

Uvidom u podatke sudskog registra nadležnog Trgovačkog suda u Zagrebu utvrđeno je da je pod matičnim brojem subjekta 800699684 upisano trgovačko društvo Ivaplin d.o.o., dok iz podataka povijesnog izvatka za navedeno trgovačko društvo proizlazi da je dužnosnik Branko Šafran obavljao funkciju člana Nadzornog odbora od 23. lipnja 2014.g. do dana 25. veljače 2019.g. kada je prestao biti član Nadzornog odbora. Usporedbom podataka o OIB-u navedenim u izvješćima te podataka o OIB-u iz sudskog registra koji su identični, Povjerenstvo je utvrdilo da je navedeni član Nadzornog odbora zamjenik općinskog načelnika Općine Kloštar Ivanić. Jedan od osnivača istog poslovnog subjekta je i Općina Kloštar Ivanić.

Imajući u vidu podatke nadležnog Trgovačkog suda u Zagrebu te očitovanje samog dužnosnika, nedvojbeno je utvrđeno da je dužnosnik Branko Šaran u razdoblju od 23. lipnja 2014.g. do 25. veljače 2019.g. obavljao funkciju člana Nadzornog odbora. Obzirom da je dužnosnik stupio na dužnost zamjenika općinskog načelnika Općine Kloštar Ivanić dana 8. lipnja 2017.g., to ga odredbe ZSSI u pogledu primjene članka 14. stavka 1. ZSSI-a obvezuju od navedenoga dana za vrijeme obnašanja te dužnosti, a na temelju članka 20. stavka 3. ZSSI-a i u razdoblju od 12 mjeseci od prestanka obnašanja iste dužnosti. Iz očitovanja trgovačkog društva Ivaplin d.o.o. proizlazi da je dužnosnik u razdoblju od lipnja 2017.g. za obavljanje funkcije člana Nadzornog odbora primio naknadu u ukupnom iznosu od 1.200,00 kn za šest održanih sjednica Nadzornog odbora, slijedom čega Povjerenstvo utvrđuje da su netočni navodi iz dužnosnikova očitovanja da bi obavljao navedenu funkciju bez naknade.

Dužnosnik od 8. lipnja 2017.g. pa nadalje za vrijeme obnašanja dužnosti zamjenika općinskog načelnika Općine Kloštar Ivanić nije smio obavljati funkciju člana Nadzornog odbora trgovačkog društva Ivaplin d.o.o., jer je odredba članka 14. stavka 1. ZSSI-a kojom je to zabranjeno izričita i nedvojbena te ne propisuje bilo kakve iznimke. U odluci o pokretanju postupka protiv dužnosnika navodi se da proizlazi moguća povreda članka 14. stavka 1. ZSSI-a zbog okolnosti članstva u Nadzornom odboru te su citirane upravo odredbe ZSSI-a koje to zabranjuju, dok je u dijelu odluke kada se navodi da će se pribaviti dokumentacija vezana za primanje naknade omaškom navedeno da se radi o podacima koji se odnose na obavljanje funkcije direktora. Obzirom da iz podataka sudskog registra nije utvrđeno da bi dužnosnik obavljao i funkciju direktora trgovačkog društva Ivaplin d.o.o. u tome smislu postupak protiv dužnosnika nije ni bio pokrenut u kontekstu moguće povrede ZSSI-a.

Stoga je Povjerenstvo utvrdilo da je dužnosnik Branko Šafran, zamjenik općinskog načelnika Općine Kloštar Ivanić, istovremenim obnašanjem navedene dužnosti i obavljanjem funkcije člana Nadzornog odbora trgovačkog društva Ivaplin d.o.o. u razdoblju od 8. lipnja 2017.g. do 25. veljače 2019.g., počinio povredu članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je protupravno stanje trajalo dulje od godine i pol dana te da je dužnosnik primio naknadu za članstvo u nadzornom odboru trgovačkog društva.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje niže sankcije unutar propisanog raspona Povjerenstvo je cijenilo okolnost da je dužnosnik volonter te da je do okončanja predmetnog postupka razriješio utvrđenu povredu.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kn, koja će trajati 6 mjeseci te će se izvršiti u 6 jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.

Slijedom svega navedenog, donesena je odluka kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Branko Šafran, elektronička dostava
2. Objava na internetskoj stranici Povjerenstva
3. Pismohrana